夫子泉
作者：王十朋
朝代：宋

paragraphs: 君不見水經品第天下水，康王谷中泉第一。
但知取水不取人，品第未容無得失。
又不見武昌山中清泠淵，名因人重逢蘇仙。
至今人呼作菩薩，淪入異教非吾泉。
刺桐城中泮宮裏，大成殿下新泉水。
不須更以品第論，混混源流自夫子。
諸生游泳芹藻間，日飲一瓢心慕顔。
聰明不數遠公社，清白大勝卧龍山。
聖毓尼丘家闕里，泉脈胡爲今在是。
周流天下皆美泉，浚井得之泉更美。
我來酌泉仍叩頭，遐想洙泗三千游。
世間何處有此水，此州無愧名泉州。